Forsøg med at sænke fart på Holbækmotorvejen starter i efteråret - Hvidovre Kommune
Forsøg med at sænke fart på Holbækmotorvejen starter i efteråret
Hvidovres borgmester Helle Adelborg glæder sig over, at trafikministeren har lyttet til ønsket om at prøve at dæmpe trafikstøjen ved at regulere hastigheden ud af København. Hun håber på en permanent ordning.
Transportminister Benny Engelbrecht har i et brev til borgmester Helle Adelborg givet endeligt tilsagn om, at et pilotforsøg med sænkning af hastigheden på den inderste del af Holbækmotorvejen går i gang til efteråret. Konkret drejer forsøget sig om strækningen fra krydset ved Sønderkær til motorvejskrydset ved Brøndby ca. 3 km derfra. Her vil hastigheden på trafikken ud af København blive reguleret på samme måde, som trafikken ind mod byen, sådan at farten vil ligge på 60 km/t ved Folehaven, hvorefter den gradvis vil stige til 90 km/t frem til Brøndby.
Jeg og mine borgmesterkolleger i Brøndby og Vallensbæk er naturligvis rigtig glade for beslutningen om at sætte forsøget i gang, og af hensyn til de mange støjplagede borgere, håber jeg inderligt på, at sænkningen af hastigheden på motorvejen bliver permanent, siger Hvidovres borgmester Helle Adelborg.
De tre borgmestre var i starten af februar til møde med transportministeren for at drøfte muligheden for at sætte hastigheden ned på den del af Holbækmotorvejen, der går igennem tæt befolkede områder i deres kommuner.
De beregninger, vi selv har fået lavet, viser at støjen kan dæmpes med 2-3 dB, når hastigheden bliver sænket, og jeg er spændt på at høre, om Vejdirektoratets målinger viser det samme, siger Helle Adelborg. – Vi ved, at bare nogle få decibel gør en forskel for menneskers livskvalitet og helbred. Derfor er det afgørende, at vi nu får konkrete beviser, der kan bruges i kampen mod trafikstøj.
Vejdirektoratets forsøg er planlagt sådan, at der fra midten af august til midten af september vil blive foretaget før-målinger af trafikstøjen på den udvalgte motorvejsstrækning. I løbet af efteråret vil de nye hastighedsskilte så blive sat op, og der vil blive gennemført flere målinger af støjniveauet.
Jeg glæder mig også personligt til at høre fra nogle af naboerne til motorvejen, hvordan de mærker forskellen, når skiltene bliver sat op i efteråret, slutter Hvidovres borgmester.
Vejdirektoratet forventer at have en evaluering af projektet klar i starten af 2021.